KOMISIJOS ĮGYVENDINIMO REGLAMENTAS (ES) 2022/1444

2022 m. rugpjūčio 31 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, juodasis muilas E470a nepatvirtinamas kaip pagrindinė medžiaga

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį kartu su 23 straipsnio 5 dalimi,

kadangi:

(1) 2020 m. vasario 7 d. Komisija gavo „Institut Technique de l’Agriculture Biologique“ (toliau – pareiškėjas) paraišką patvirtinti juodąjį muilą E470a kaip pagrindinę medžiagą, skirtą naudoti augalų apsaugai kaip insekticidą lauko augalams, dekoratyvinių gėlių lysvėms, kambariniams augalams, medžių sodinukams, dekoratyviniams sumedėjusiems augalams, dekoratyviniams augalams, daržovėms, uogas vedantiems augalams, sėklavaisius vedantiems augalams, kaulavaisius vedantiems augalams ir alyvmedžiams apsaugoti; ir kaip fungicidą daržovėms ir dekoratyviniams augalams apsaugoti. 2020 m. rugsėjo mėn. ir 2021 m. vasario mėn. Komisija gavo patikslintas paraiškas, prie kurių pridėta pagal Reglamento (EB) Nr. 1107/2009 23 straipsnio 3 dalies antrą pastraipą reikalaujama informacija;

(2) buvo pateikti du atitinkami vertinimai, atlikti pagal kitus Sąjungos teisės aktus, kaip nurodyta Reglamento (EB) Nr. 1107/2009 23 straipsnio 2 dalyje, t. y. Europos maisto saugos tarnybos (toliau – Tarnyba) ANS specialistų grupės vertinimas (2) ir Tarnybos tarpusavio vertinimo išvada (3). Tarnyba ir Komisija atsižvelgė į šių vertinimų rezultatus;

(3) Komisija paprašė Tarnybos suteikti mokslinę pagalbą. 2021 m. rugpjūčio 12 d. Tarnyba pateikė Komisijai techninę ataskaitą dėl juodojo muilo E470a (4). Tarnyba padarė išvadą, kad, nors klasifikavimo ir ženklinimo inventoriuje (5) Europos cheminių medžiagų agentūros (ECHA) interneto svetainėje nėra Sąjungos suderintos klasifikacijos, pagrindinis su juoduoju muilu E470a susijęs pavojus yra jo dirginimo ir (arba) ėsdinimo savybės;

(4) Tarnyba taip pat pažymėjo, kad pareiškėjas nepateikė jokių įrodymų, kad medžiaga, kurią prašoma patvirtinti, yra pateikiama rinkai produktuose, kurie atitinka maisto priedo E470a specifikacijas;

(5) be to, neturėdama duomenų, Tarnyba negalėjo užbaigti su mityba nesusijusios rizikos operatoriams, darbuotojams, pašaliniams stebėtojams ir gyventojams vertinimo. Taip pat nebuvo galima užbaigti kiekybinio rizikos vartotojams vartojant medžiagą su maistu ir geriamuoju vandeniu vertinimo;

(6) peržiūros ataskaitą, kurioje padaryta išvada, kad pagrindinių medžiagų patvirtinimo kriterijai juodojo muilo E470a atveju netenkinami ir todėl tikslinga jo kaip pagrindinės medžiagos nepatvirtinti, Komisija Augalų, gyvūnų, maisto ir pašarų nuolatiniam komitetui pateikė 2022 m. kovo 30 d., o šio įgyvendinimo reglamento projektą – 2022 m. gegužės 18 d.;

(7) Komisija paragino pareiškėją pateikti pastabų dėl Tarnybos techninės ataskaitos ir dėl Komisijos parengto peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos;

(8) tačiau, nepaisant pareiškėjo pateiktų argumentų, su šios medžiagos naudojimo sauga susijusių susirūpinimą keliančių žmonių sveikatos apsaugos problemų išspręsti nepavyko;

(9) taigi nepavyko įrodyti, kad Reglamento (EB) Nr. 1107/2009 23 straipsnyje nustatytos sąlygos yra tenkinamos. Todėl tikslinga nepatvirtinti juodojo muilo E470a kaip pagrindinės medžiagos;

(10) šiuo reglamentu nėra panaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti juodąjį muilą E470a kaip pagrindinę medžiagą;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Medžiaga juodasis muilas E470a nepatvirtinama kaip pagrindinė medžiaga.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 31 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) EFSA ANS specialistų grupė (EFSA maisto priedų ir į maistą dedamų maistinių medžiagų specialistų grupė), Younes M, Aggett P, Aguilar F, Crebelli R, Dusemund B, Filipic M, Frutos MJ, Galtier P, Gott D,Gundert-Remy U, Kuhnle GG, Leblanc J-C, Lillegaard IT, Moldeus P, Mortensen A, Oskarsson A,Stankovic I, Waalkens-Berendsen I, Woutersen RA, Wright M, Boon P, Chrysafidis D, Gürtler R,Mosesso P, Parent-Massin D, Tobback P, Cascio C, Rincon AM, Lambré C, 2018 m. Scientific Opinion on the re-evaluation of sodium, potassium and calcium salts of fatty acids (E 470a) and magnesium salts of fatty acids (E 470b) as food additives. EFSA Journal 2018;16(3):5180, p. 34, DOI: https://doi.org/10.2903/j.efsa.2018.5180.

(3) EFSA (Europos maisto saugos tarnyba), 2013 m. Conclusion on the peer review of the pesticide risk assessment of the active substance Fatty acids C7 to C18 (approved under Regulation (EC) No 1107/2009 as Fatty acids C7 to C20). EFSA Journal 2013;11(1):3023, p. 62 doi:10.2903/j.efsa.2013.3023.

(4) EFSA (Europos maisto saugos tarnyba), 2021 m. Technical report on the outcome of the consultation with Member States and EFSA on the basic substance application for approval of black soap E470a to be used in plant protection as an insecticide on arable crops, ornamental flower beds, house plants, plant trees, ornamental woody plants, ornamental crops, vegetables crops, berry fruit crops, pome fruit crops, stone fruit and olive tree crops; and as a fungicide on vegetables and ornamental plant crops. EFSA supporting publication 2021:EN-6834. p. 87, doi:10.2903/sp.efsa.2021.EN-6834.

(5) C&L Inventory (europa.eu).